Ia̍p Kun-chiong

**Ia̍p Kun-chiong** (), sī Tâi-oân ê iá-kiû soán-chhiú, hiān-jīm Bī-choân Liông chóng-kàu-liān. Kiû-oân sî-kî siú-pī ūi-tì sī pó͘-chhiú, bat tī Tiong-hôa Chit-pāng Bī-choân Liông, Heng-lông Gû kah Hiaⁿ-tī Chhiūⁿ hāu-le̍k, mā tiāⁿ-tiāⁿ ji̍p-soán kok-ka-tūi, sī kè Âng It-tiong, Chan Tì-cheng nn̄g tōa thih-pó͘ liáu-āu Tiong-hôa-tūi óa-tāng ê pó͘-chhiú, bat kah Ko Chì-kong, Tân Hong-bîn pēng-lia̍t chò Tâi-oân saⁿ tōa pó͘-chhiú. Thè-ia̍h liáu-āu tī chin-chē ki kiû-tūi tam-jīm kàu-liān, chóng-kàu-liān. 

## Seng-gâi
In-ūi Ia̍p Kun-chiong tī gia̍p-î sî-kî tio̍h tiāⁿ-tiāⁿ ji̍p-soán kok-ka-tūi, só͘-í tī ji̍p-khì chit-pāng chìn-chêng tio̍h siū-tio̍h chiâⁿ chē kiû-tūi ê koan-chù, lo̍h-bóe 1996 nî ka-ji̍p Tiong-hôa Chit-pāng Bī-choân Liông. 1999 nî Bī-choân Liông oân-sêng 3-liân-pà liáu-āu soan-pò͘ kái-sàn, Ia̍p Kun-chiong kah tūi-iú Tiuⁿ Thài-san, Tân Kim-bō͘ ka-ji̍p Heng-lông Gû, choán-tūi liáu-āu tī 2000 nî kàu 2002 nî liân-sòa 3-tang lóng tit-tio̍h pó͘-chhiú ūi-tì ê Chòe-ka 10-jîn Chióng, Kim-chhiú-thò Chión.

2009 nî-té, Heng-lông Gû kah Ia̍p Kun-chiong kái-iok, Hiaⁿ-tī Chhiūⁿ kah i chiap-chhiok thó-lūn ka-bêng ê tāi-chì, tān-sī sûi koh in-ūi khó-lū tio̍h Heng-lông Gû ê thāi-tō͘ tiong-chí chhiam-iok, Tâi-pak-chhī Chit-gia̍p Iá-kiû-oân Chit-gia̍p Kang-hōe seng-bêng Heng-lông Gû sī in-ūi Ia̍p Kun-chiong ka-ji̍p kang-hōe pēng-chhiáⁿ tam-jīm lí-sū-tiúⁿ chiah kā i táⁿ-ap, āu--lâi Tâi-pak-chhī Chèng-hú Lô-kang-kio̍k chú-tōng kài-ji̍p tiâu-cha. 2010 nî 2 goe̍h 2 hō, ka-ji̍p Tiong-hôa Chit-pāng Hiaⁿ-tī Chhiūⁿ.

2011 nî 1 goe̍h koh-chi̍t-pái chū-hùi khì Bí-kok chham-ka Bí-kok Chit-pāng Cleveland Ìn-tē-an-lâng Sió-liân-bêng chhun-hùn, Khu Chhiong-êng, Ko Chì-kong mā chò-hóe chham-ka. 11 goe̍h 11, in-ūi bô ha̍p kiû-tūi chiàn-le̍k su-kiû, Chhiūⁿ-tūi khak-tēng bē sio̍k-iok, kiat-sok 16-nî ê chit-pāng seng-gâi. 12 goe̍h 15 kong-pò͘ ka-Kī í-keng tit-tio̍h Cleveland Ìn-tē-an-lâng ê iau-chhiáⁿ, khì Bí-kok tam-jīm in kî-hā sin-lâng liân-bêng A-lī-song-ná Ìn-tē-an-lâng ê kàu-liān, chiâⁿ-chò Tâi-oân thâu-chi̍t-ūi thè-hiu liáu-āu khì gōa-kok chò kàu-liān ê soán-chhiú.

2014 nî 9 goe̍h 30, lī-iōng Ìn-tē-an-lâng Sió-liân-bêng kiû-kùi kiat-sok ê sî-chūn, kah Lamigo Thô-oân chhiam--loeh nn̄g-kò͘-goe̍h ê ha̍p-iok, hi-bāng kā o̍h tio̍h ê mi̍h-kiāⁿ hun-hióng hō͘ kiû-oân. 12 goe̍h 9 hō, chiap-jīm Gī-tāi Sai-gû hù-léng-tūi, sī Tiong-hôa Chit-pāng kè Koeh Kiàn-lîm liáu-āu tē-3-ūi bat í kiû-oân sin-hūn tam-jīm kiû-thoân koán-lí chit-bū ê lâng. 2015 nî ē-pòaⁿ-kùi khai-sí chiap-jīm chóng-kàu-liān, pēng-chhiáⁿ tī 2016 nî Tâi-oân Tōa-sài í 4-sèng 2-pāi phah-iâⁿ Tiong-sìn Hiaⁿ-tī, tit-tio̍h Gī-tāi Sai-gû kiû-thoân-sú ê ûi-it chi̍t-ê chóng-koan-kun. 2018 nî 7 goe̍h 30, in-ūi Hù-pang Hān-chiòng chiàn-chek bô hó chhéng-sî, chóng-kàu-liān chit-ūi hō͘ Tân Liân-hông chiām-sî tāi-lí. 2019 nî 4 goe̍h 17, Bī-choân Liông chèng-sek soan-pò͘ tńg--khì Tiong-chit, jīm-bēng Ia̍p Kun-chiong chò chóng-kàu-liān, Ia̍p Kun-chiong mā tī 2023 nî Tâi-oân Tōa-sài chhōa-niá Bī-choân Liông í 4-sèng 3-pāi phah-iâⁿ Lo̍k-thian Thô-oân, hō͘ Bī-choân Liông tī hôe-kui Tiong-chit it-kun liáu-āu ê tē-3-tang tio̍h tit-tio̍h chóng-koan-kun.

## Keng-le̍k
* Tâi-pak-chhī Sū-lîm-khu Sū-lîm Kok-sió Siàu-pāng-tūi
* Tâi-pak-koān Pang-kiô Kok-tiong Chheng-siàu-pāng-tūi (Êng-kang)
* Tâi-pak-koān [Tiong-hôa Tiong-ha̍k] Chheng-pāng-tūi (Êng-kang)
* [[Êng-kang Iá-kiû-tūi ] ]
* [Siaⁿ-pó Kī-jîn Iá-kiû-tūi
* Tiong-hôa Chit-pāng Bī-choân Liông (1996 nî－1999 nî)
* Tiong-hôa Chit-pāng Heng-lông Gû (2000 nî－2009 nî 12 goe̍h 21)
* Tâi-pak-chhī Chit-gia̍p Iá-kiû-oân Chit-gia̍p Kang-hōe lí-sū-tiúⁿ (2009 nî 2 goe̍h 14－12 goe̍h 21)
* Tiong-hôa Chit-pāng Hiaⁿ-tī Chhiūⁿ (2010 nî 2 goe̍h 2 hō－2011 nî 11 goe̍h 11)
* Tâi-pak-chhī Chit-gia̍p Iá-kiû-oân Chit-gia̍p Kang-hōe lí-sū-tiúⁿ (2010 nî 2 goe̍h 10 hō－10 goe̍h 30)
* Cleveland Ìn-tē-an-lâng sin-lâng liân-bêng tâu-pō͘ kàu-liān (2012 nî－2015 nî)
* Tiong-hôa Chit-pāng Lamigo Thô-oân chhun-hùn kheh-chō chí-tō kàu-liān (2014 nî)
* Tiong-hôa Chit-pāng Lamigo Thô-oân kheh-chō kàu-liān (2014 nî 10 goe̍h－2014 nî 11 goe̍h)
* Tiong-hôa Chit-pāng Gī-tāi Sai-gû-tūi hù-léng-tūi（2014 nî 12 goe̍h－2015 nî 12 goe̍h)
* Tiong-hôa Chit-pāng Gī-tāi Sai-gû it-kun chóng-kàu-liān (2015 nî 6 goe̍h－2016 nî 10 goe̍h)
* Tiong-hôa Chit-pāng Hù-pang Hān-chiòng it-kun chóng-kàu-liān (2016 nî 11 goe̍h－2019 nî 4 goe̍h)
* Tiong-hôa Chit-pāng Bī-choân Liông chóng-kàu-liān (2019 nî 4 goe̍h 17－)

## Te̍k-sû Sū-chek
* 2008 nî 3 goe̍h 10 hō, Ò-ūn 8-chhiúⁿ-3 tùi-chiàn Ka-ná-tāi, 8-kio̍k-siōng Ka-ná-tāi cháu-chiá leh cháu tńg--khì pún-lúi ê sî kā í-keng chiap-tio̍h kiû beh chhì-sat cháu-chiá ê Ia̍p Kun-chiong lòng--loeh, ín-hoat nn̄g-tūi ê chhiong-tu̍t.
* 2016 nî 4 goe̍h 24, Tiong-sìn Hiaⁿ-tī Chiúⁿ Tì-hiân beh thiau-chiàn í-keng ûi-chhî 27-tang ê Tēⁿ Hēng-seng Soa-hî Chiòng-gāi ê sî, Gī-tāi Sai-gû tan-tiûⁿ 4-pái pó-sàng Chiúⁿ Tì-hiân hō͘ i kì-lio̍k tn̄g--khì, ín-hoat cheng-gī.

## Chit-pāng Seng-gâi Sêng-chek

### Chóng-kàu-liān Sî-kî

## Chù-kha

## Chham-khó Chu-liāu

## Gōa-pō͘ Liân-kiat